Brian Mikkelsen (KF), 1999-04-14:
Det Konservative Folkeparti er af den opfattelse, at der er behov for en større sammenhæng i uddannelsessystemet og en højere kvalitet.
Derfor ser vi på nærværende forslag fra SF som et interessant forslag.
Vi har sympati for tankegangen, for ideerne.
Men jeg vil også godt sige med det samme, at baggrunden for forslaget ikke er fuldt ud overbevisende.
Det er selvfølgelig altid en god idé at øge uddannelseskapaciteten under forudsætning af, at efterspørgslen er til stede.
Efterspørgslen efter sygeplejersker er jo imidlertid meget stor.
Hvis man kigger i Dansk Sygeplejeråds blad, Sygeplejersken, kan vi se, at der er mange ubesatte stillinger i næsten alle amter.
Der er også beregninger, der tyder på, at der i den nærmeste fremtid vil være stor mangel på sygeplejersker her i landet.
Det vil være en særdeles uheldig situation for vores velfærdssamfund, såfremt vi står over for at skulle mangle sygeplejersker om nogle få år.
Det er imidlertid spørgsmålet, om det at øge kapaciteten er tilstrækkelig til at løse problemet.
Det er et spørgsmål om, som foregående talere og jo også flere rapporter har været inde på, at vi har en lille ungdomsårgang, og at faget ikke er så attraktivt i øjeblikket.
Man har fra sygeplejerskernes side valgt at fokusere mere på at have en lang, substantiel uddannelse, man har ligget lidt i konkurrence med social- og sundhedsassistenterne, og der er altså mange faktorer i det her, som betyder, at bare det at øge kapaciteten ikke løser problemet.
Hvis man kigger på sygeplejerskeskolerne, ser man, at mange af dem også har svært ved i det hele taget at tiltrække elever, specielt i udkantområderne.
Vi vil også godt være med til at overveje - det er jo en af de andre pinde i SF's beslutningsforslag her - om det kunne være en idé at flytte ansvaret for sygeplejerskerne
over fra amterne til staten.
Men vi vil meget gerne undersøge det og diskutere det positivt og konstruktivt.
Vi vil også mene som SF, at det er en god idé at sørge
for en bedre samordning af relaterede uddannelser.
Derfor synes vi, at fleksibilitet i uddannelsessystemet er centralt, mulighed for merit osv. skal forbedres, også forbedres kraftigt i forhold til i dag.
Og det skal altså ikke kun gælde for de uddannelser, vi taler om i dag, sygeplejerske- og radiografuddannelserne, men for mange andre af vore uddannelser.
Der er mange eksempler på, at det er meget besværligt at skifte mellem forskellige uddannelser.
Ved at sikre muligheden for at skifte og flytte merit, uden at det bliver alt for overdrevet, vil man altså give unge mennesker nogle flere muligheder for at få en kompetencegivende uddannelse.
Det er også muligt, at det vil gøre det mere attraktivt f.eks. at søge ind på sygeplejerskeuddannelsen, hvis sygeplejerskeuddannelsen giver nogle muligheder senere hen, både i et parallelt forløb, også i et forløb opad med den kompetence, man får i løbet af de 3 år og 9 måneder, en sygeplejerskeuddannelse tager.
Man kan så også diskutere, som forslaget her er inde på, om sygeplejerskerne skal have mulighed for at kalde sig bachelorer.
Det har vi umiddelbart ikke noget imod.
Vi synes, at der er behov for en yderligere debat, yderligere diskussion af emnet.
Nogle af forslagene er vi positive over for, andre er vi skeptiske over for, men vi er villige til at tage debatten både i udvalget og i den igangværende institutionsredegørelsesdebat, vi har i Uddannelsesudvalget og i Forskningsudvalget.